जागरूकता से धुआं रहित हुआ काजीबसई गांव
कैरोसिन उपकरणों का उपयोग छोड़ गैस कनेक्शन लिया ग्रामीणों ने
भास्कर संवाददाता |मुरैना
काजीबसई गांव पूरी तरह धुआं रहित है। प्रत्येक ग्रामीण ने गैस कनेक्शन लेकर कैरोसिन से जलने वाले उपकरणों से तौबा कर लिया है। अन्य गांव में भी इसी तरह जागरूकता फैलाने की जरूरत है। यह बात एलपीजी के महाप्रबंधक शैलेन्द्र शर्मा ने शनिवार को काजीबसई गांव में आयोजित कार्यक्रम को संबोधित करते हुए कही।
कार्यक्रम का आयोजन कैरोसिन के उपकरणों को छोड़कर, गैस कनेक्शन लेने के लिए ग्रामीणों को जागरूक करने के लिए किया गया। श्री शर्मा ने कहा कि कैरोसिन का उपयोग करने से प्रदूषण फैलता है जिससे कई तरह के रोग भी होते हैं, लेकिन रसोई गैस से प्रदूषण नहीं फैलता काजीबसई गांव के ग्रामीणों ने इसे समझा है और हर घर में गैस कनेक्शन हैं। उन्होंने ग्रामीणों से अपील की कि अन्य गांव में रहने वाले ग्रामीणों को भी इस हेतु प्रेरित करें। कार्यक्रम में बताया कि बीपीएल कार्डधारियों को मुफ्त गैस कनेक्शन देने की योजना है। बिना किसी डिपॉजिट के उन्हें गैस कनेक्शन दिया जाता है। किशनपुर गैस एजेंसी इसका पालन कर रही है।
बीपीएल कार्डधारियों से यदि कोई एजेन्सी संचालक गैस कनेक्शन लेने के लिए डिपॉजिट की मांग करता है तो यह गलत है इसकी शिकायत की जा सकती है। इस अवसर पर वरिष्ठ क्षेत्रीय प्रबंधक नीतेश श्रीवास्तव, मयंक शिवहरे, मोहन कुमार डंडोतिया मौजूद रहे।
काजीबसई गांव में लोगों को गैस कनेक्शन लेने की सलाह देते अतिथि।
hin_Deva hin_Deva bho_Deva hin_Deva hin_Deva hin_Deva hin_Deva